
Cetatea dacică de la Arpaşu de Sus (jud. 
Sibiu) 
 
de Conf. univ. dr. George V Grigore 
 
Chiar dacă au trecut 2000 de ani de când vitejii geto-daci 
scrutau fruntariile ţării lor din cuiburile de vultur fortificate pe care 
şi le ridicaseră pe înălţimile munţilor, nu trebuie să trecem sub 
uitare acele vremuri tulburi fără a cerceta modul în care trăiau 
aceştia şi cum vedeau viaţa de zi cu zi. Una dintre aceste locaţii 
fortificate se află în Arpaşu de Sus (jud. Sibiu). După ce au stat 
ascunse sub pulberea anilor, urmele strămoşeşti au început să iasă 
încet, încet, la iveală. Astfel, în anul 1909, la Arpașu de Sus, 
arheologul amator clujean Orosz Endre efectuează o periegheză pe 
dealul „Cetățeaua”, unde descoperă urmele unei întărituri de 
pământ, bucăți ceramice, urmele unor vetre, fără a-și da seama însă 
din ce perioadă a antichității puteau proveni acestea. Kurt Horedt 
face și el o periegheză mai târziu, identificând forma și 
dimensiunile cetății. Abia în anii 50, o periegheză a arheologilor 
Mihail Macrea și Nicolae Lupu identifică fortificația drept una 
dacică, în zonă începând și săpături arheologice. Arpașu de 
Sus este un sat din comuna Arpașu de Jos, aflat în partea de est a 
județului Sibiu, în Depresiunea Făgărașului. Arpașu de Sus este 
străbătut, de la Sud la Nord, de Râul Arpașul Mare și de Râul 
Arpășel, care se unesc în nordul localității formând Râul Arpaș, 
afluent al Oltului, pe partea stângă. Pe teritoriul acestei localități s-
a descoperit această cetate dacică, pe platoul înalt denumit 
„Cetățeaua”, cu poziție strategică dominantă, de unde putea fi 
controlată Valea Oltului. Platoul pe care se află fortificaţia dacică 

este separat de restul promontoriului printr-un val de pământ și un 
șanț. Valul măsoară astăzi 6 m grosime, iar șanțul 13 m lărgime la 
gură și 2,2 m adâncime. Pe creasta valului s-a găsit o palisadă, 
alcătuită din pari groși de lemn, dispuși pe patru rânduri. Aşezarea 
este datată între sec. I î.Hr. – I d.Hr.. Anul primei atestări 
documentare a localităţii este 1589, unde este menționat 
locul „Felseo Arpas”. În anul 1733, când episcopul greco-
catolic Inocențiu Micu-Klein a dispus organizarea unei 
conscripțiuni în Ardeal, în localitatea Felső-Arpás au fost 
recenzate 100 de familii românești; cu alte cuvinte, în acea 
localitate viețuiau circa 500 de români. Din registrul aceleiași 
conscripțiuni, mai aflăm numele preoților care serveau în 
localitatea Felső-Arpás: Popa Algye (adică Aldea), Popa 
Opre (adică Oprea), ambii uniți, precum și Popa Koman (Coman) 
și Popa Halmágy (Hălmagiu), aceștia fiind neuniți, 
adică ortodocși.  
Nu există amenajări specifice pentru turiştii ce doresc să 
viziteze cetatea dacică, dar pentru turiştii care vor să viziteze zona, 
este bine să se ştie că în sudul localității Arpașu de Sus s-a 
dezvoltat complexul turistic Păstrăvăria Albota, care atrage ca un 
magnet doritorii de călătorii şi aventură. Se mai poate vizita 
Cetatea Feldioara, ruinele abației cisteriene de la Cârța (sec. XII – 
XIII), Dino – Parc Râșnov, Peștera Valea Cetății și Cetatea 
Râșnov… 

